Kui  esimesed  kaks juba läbi lugesin, siis ei saanud jätta lugemata ka kolmandat osa Clarke'i triloogiast. Nüüdseks on Heywood Floyd juba üle saja aasta vana (tänu sellele, et peale eelmist odüsseiat enamuse oma elust kuskil Maa kohal kosmoses hõljuvas kuurortis veetis) ning talle avaneb võimalus võtta osa ekspeditsioonist Halley komeedile. Sündmuste käigus saab komeedi külastamisest päästeoperatsioon suunaga endise Jupiteri poole. Hädast tuleb välja aidata rahvusvaheline meeskond, kes segastel asjaoludel oli sunnitud maanduma inimeste jaoks keelatud maal - Europal. Mängu tulevad salaorganisatsioonid, müstilised pinnavormid, võõrad tsivilisatsioonid ja tähelapseks saanud David Bowman.    Antud teoses on autor üritanud keskenduda rohkem inimsuhetele kui kosmoserännakutele, mistõttu tundub teos kuidagi katkendlik ja lahtiste otstega. On alustatud teemasid, mis justkui ootaksid arendamist, kuid jäävad autori poolt lõpetamata. Samas on läbi triloogia püsivaks jäänud rahustav taustatempo, mis dikteerib sündmuste kulgu, ning ladusalt lihtne kirjastiil, mis ei lase raamatut nii  lihtsalt käest panna.